FÆLLES HOLDNING (EF) Nr. 47/2002

fastlagt af Rådet den 18. juni 2002

med henblik på vedtagelse af Europa-Parlamentets og Rådets direktiv 2002/.../EF af ... om indberetning af hændelser inden for civil luftfart

(2002/C 197 E/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 80, stk. 2,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) Antallet af civile luftfartsulykker har holdt sig ret konstant i de sidste 10 år, men der er anledning til bekymring for, at trafikkens forventede vækst kan føre til en forøgelse af antallet af ulykkestilfælde i den nærmeste fremtid.

(2) Rådets direktiv 94/56/EF af 21. november 1994 om fastlæggelse af de grundlæggende principper for undersøgelse af flyvehavarier og flyvehændelser inden for civil luftfart(4) tager sigte på at forebygge fremtidige ulykker ved at gøre en hurtig efterforskning lettere.

(3) Erfaringerne viser, at der ofte, før en ulykke indtræffer, har været en række hændelser og mangler, som viste, at der forelå en sikkerhedsrisiko.

(4) Hvis den civile luftfarts sikkerhed skal forbedres, kræver det bedre kendskab til disse hændelser, for at analyse og overvågning af udviklingen kan fremmes og korrigerende foranstaltninger iværksættes.

(5) Hvis fly, som er indregistreret i en medlemsstat eller flyves af et foretagende med hjemsted i en medlemsstat, omfattes af sådanne hændelser, bør hændelserne indberettes, selv om de har fundet sted uden for Fællesskabets område.

(6) De enkelte medlemsstater bør indføre obligatoriske indberetningsordninger.

(7) Den civile luftfarts forskellige personalekategorier oplever hændelser, som har betydning for forebyggelsen af ulykker, og bør derfor indberette dem.

(8) Mulige risici vil kunne påvises med langt større effektivitet, hvis der udveksles oplysninger om indtrufne hændelser.

(9) Der er behov for software til støtte for informationsudveksling mellem forskellige systemer.

(10) Sikkerhedsoplysninger bør stå til rådighed for organer, der skal udarbejde regler for den civile luftfarts sikkerhed eller efterforske ulykker og hændelser i Fællesskabet, og efter behov også for personer, der kan lære af dem og træffe eller iværksætte de nødvendige foranstaltninger for at forbedre sikkerheden.

(11) Da sikkerhedsoplysninger er følsomme, må indsamlingen af dem sikres ved at garantere deres fortrolighed og beskytte kilden og det civile luftfartspersonales fortrolighed.

(12) Offentligheden bør have almindelige oplysninger om luftfartssikkerheden.

(13) Der bør træffes passende foranstaltninger til indførelse af fortrolige indberetningsordninger.

(14) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af gennemførelsesbeføjelser, der tillægges Kommissionen(5).

(15) Der bør sikres overensstemmelse med de tekniske indberetningskrav, som er blevet udarbejdet af de nationale eksperter i Eurocontrol og JAA (Fælles Luftfartsmyndigheder), og listen over hændelser, der skal indberettes, tager hensyn til disse to europæiske organisationers arbejde. Der bør ligeledes tages hensyn til udviklingen inden for rammerne af ICAO (Organisationen for International Civil Luftfart).

(16) Målet for dette direktiv, nemlig forbedring af luftfartssikkerheden, kan ikke i tilstrækkelig grad opfyldes af medlemsstaterne alene, da indberetningsordninger, som benyttes af medlemsstaterne enkeltvis, er mindre effektive end et koordineret informationsudvekslingsnet, hvormed mulige sikkerhedsproblemer hurtigt kan påvises, og kan derfor bedre opfyldes på fællesskabsplan. Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet går direktivet ikke ud over, hvad der er nødvendigt for at nå dette mål -

UDSTEDT FØLGENDE DIREKTIV:

Artikel 1

Formål

Formålet med dette direktiv er at medvirke til forbedring af luftfartssikkerheden ved at sikre, at relevante oplysninger, som har betydning for sikkerheden, indberettes, samles, opbevares, beskyttes og videreformidles.

Indberetning af hændelser har udelukkende til formål at forebygge fremtidige ulykker og hændelser, ikke at placere skyld eller ansvar.

Artikel 2

Definition

I dette direktiv forstås ved "hændelse": en driftsafbrydelse, defekt, fejl eller anden uregelmæssig omstændighed, som har eller kan have påvirket flyvesikkerheden, og som ikke har medført et havari eller en alvorlig hændelse som defineret i artikel 3, litra a) og k), i direktiv 94/56/EF, i det følgende benævnt "havari eller alvorlig hændelse".

Artikel 3

Anvendelsesområde

1. Dette direktiv finder anvendelse på hændelser, der bringer en flyvemaskine, de ombordværende eller andre personer i fare, eller kan gøre det, hvis der ikke foretages korrektion. En liste over eksempler på disse hændelser findes i bilag I og II.

2. Kommissionen kan efter proceduren i artikel 9, stk. 2, afgøre, om bilagene skal ændres for at udvide eller ændre eksemplerne.

3. Anvendelsen af dette direktiv på Gibraltar lufthavn foregriber ikke henholdsvis Kongeriget Spaniens og Det Forenede Kongeriges retlige holdning til den bestående uoverensstemmelse med hensyn til suveræniteten over det område, lufthavnen er beliggende på.

4. Anvendelsen af dette direktiv på Gibraltar lufthavn suspenderes, indtil den ordning, der er fastlagt i den fælles erklæring af 2. december 1987 fra Kongeriget Spaniens og Det Forenede Kongeriges udenrigsministre, er iværksat. Kongeriget Spaniens og Det Forenede Kongeriges regeringer underretter Rådet om datoen for denne iværksættelse.

Artikel 4

Obligatorisk indberetning

1. Medlemsstaterne forlanger, at de i artikel 2 omhandlede hændelser indberettes til de i artikel 5, stk. 1, anførte kompetente myndigheder af nedennævnte personer under udøvelsen af deres funktioner:

a) den, der fører eller har kommandoen over en turbinedrevet flyvemaskine eller en offentlig transportmaskine, som benyttes af en operatør, med hvis operationer en medlemsstat fører tilsyn

b) en person, som konstruerer, fremstiller, vedligeholder eller ændrer en turbinedrevet flyvemaskine eller en offentlig transportmaskine eller udstyr eller dele til dem under en medlemsstats tilsyn

c) en person, som underskriver en attest på vedligeholdelseseftersyn eller en ibrugtagningstilladelse for en turbinedrevet flyvemaskine eller en offentlig transportmaskine eller udstyr eller dele til dem under en medlemsstats tilsyn

d) en person, som udfører opgaver, der kræver, at vedkommende er godkendt af en medlemsstat som kvalificeret flyveleder eller som flyveinformationsmedarbejder

e) en leder af en lufthavn, der er omfattet af Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet(6)

f) en person, som udfører opgaver i forbindelse med montering, ændring, vedligeholdelse, reparation, eftersyn, flykontrol eller inspektion af navigationshjælpemidler, som en medlemsstat er ansvarlig for

g) en person, som udfører opgaver i forbindelse med betjening af flyvemaskinen på jorden, herunder brændstofpåfyldning, klargøring, udarbejdelse af loadsheet, lastning, afisning og bugsering i en lufthavn, der er omfattet af forordning (EØF) nr. 2408/92.

2. Medlemsstaterne kan tilskynde alle, der i forbindelse med andre former for civil luftfart udfører opgaver svarende til dem, som beskrives i stk. 1, til at foretage frivillig indberetning.

Artikel 5

Indsamling og opbevaring af oplysninger

1. Medlemsstaterne udpeger en eller flere kompetente myndigheder til at indføre en ordning, hvorefter hændelser, der indberettes i henhold til artikel 4, kan samles, vurderes, behandles og opbevares.

Følgende myndigheder, der arbejder upartisk, kan få overdraget denne opgave:

a) den nationale myndighed for civil luftfart, og/eller

b) den undersøgelsesinstans eller -enhed, der er oprettet i henhold til artikel 6 i direktiv 94/56/EF, og/eller

c) et uafhængigt organ eller en uafhængig enhed, der får overdraget denne opgave.

Hvis en medlemsstat udpeger mere end et organ eller en enhed, udpeger den et/en af dem som kontaktpunkt for udveksling af oplysninger som omhandlet i artikel 6, stk. 1.

2. De kompetente myndigheder opbevarer de indsamlede indberetninger i deres databaser.

3. Havarier og alvorlige hændelser skal også registreres i disse databaser.

Artikel 6

Udveksling af oplysninger

1. Medlemsstaterne deltager i en gensidig udveksling af oplysninger ved at stille alle de relevante sikkerhedsoplysninger, som findes i de databaser, der omtales i artikel 5, stk. 2, til rådighed for de kompetente myndigheder i de øvrige medlemsstater og for Kommissionen.

Databaserne skal være kompatible med det software, der beskrives i stk. 3.

2. Den kompetente myndighed, der er udpeget i overensstemmelse med artikel 5, stk. 1, og som modtager en indberetning om en hændelse, skal indføre den i databaserne og, når det er nødvendigt, underrette den kompetente myndighed i den medlemsstat, hvor hændelsen fandt sted, hvor flyvemaskinen er registreret, hvor flyvemaskinen er fremstillet, og/eller hvor operatøren er registreret.

3. Kommissionen udarbejder særligt software med henblik på dette direktivs anvendelse. I forbindelse hermed tager den hensyn til, at det skal være kompatibelt med eksisterende software i medlemsstaterne. De kompetente myndigheder kan benytte dette software til drift af deres egne databaser.

4. Kommissionen træffer efter proceduren i artikel 9, stk. 2, passende foranstaltninger for at fremme udvekslingen af oplysninger i henhold til stk. 1.

Artikel 7

Videregivelse af oplysninger

1. Alle organer, der har til opgave at opstille regler for den civile luftfarts sikkerhed eller efterforske flyvehavarier og flyvehændelser i Fællesskabet, skal have adgang til oplysninger om de hændelsesindberetninger, der indsamles og udveksles i henhold til artikel 5 og 6, så de kan drage de sikkerhedsmæssige konklusioner af de indberettede hændelser.

2. Med forbehold af offentlighedens aktindsigt i Kommissionens dokumenter som fastlagt i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter(7) vedtager Kommissionen efter proceduren i artikel 9, stk. 2, foranstaltninger og hertil knyttede betingelser for videregivelse på Kommissionens eget initiativ til interesserede parter af oplysninger som omhandlet i stk. 1. Sådanne foranstaltninger, som kan være generelle eller individuelle, skal gå ud fra behovet for

- at give personer og organisationer de oplysninger, de behøver for at forbedre luftfartssikkerheden

- at begrænse videreformidlingen af oplysninger til det, som er strengt nødvendigt til brugernes formål, for at sikre oplysningerne en passende fortrolighedsgrad.

Beslutningen om at videregive oplysninger i henhold til dette stykke skal under hensyntagen til bestemmelserne i artikel 8 begrænses til det, som er strengt nødvendigt til brugerens formål.

3. Medlemsstaterne kan mindst en gang om året offentliggøre en sikkerhedsoversigt, der indeholder oplysninger om de former for hændelser, som er blevet indsamlet efter den obligatoriske nationale indberetningsordning, så offentligheden holdes underrettet om sikkerhedsniveauet inden for civil luftfart. Medlemsstaterne kan også offentliggøre anonymiserede indberetninger.

Artikel 8

Beskyttelse af oplysninger

1. Medlemsstaterne træffer i henhold til deres nationale lovgivning de foranstaltninger, der er nødvendige for at sikre de oplysninger, de modtager i medfør af artikel 6, stk. 1, og artikel 7, stk. 1, en passende fortrolighedsgrad. De må kun benytte disse oplysninger med henblik på dette direktivs formål.

2. Uanset type eller klassificering af en hændelse, et havari eller en alvorlig hændelse må navne eller adresser på enkeltpersoner aldrig registreres i den database, der er nævnt i artikel 5, stk. 2.

3. Medlemsstaterne sikrer i overensstemmelse med den nationale lovgivning og praksis, at ansatte, der indberetter hændelser, de har kendskab til, ikke udsættes for nogen form for sanktioner fra arbejdsgiverens side.

4. Denne artikel gælder med forbehold af nationale bestemmelser for judicielle myndigheders adgang til oplysninger.

Artikel 9

Udvalg

1. Kommissionen bistås af det udvalg, der blev nedsat ved artikel 12 i Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart(8).

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Perioden i artikel 5, stk. 6, i afgørelse 1999/468/EF, fastsættes til tre måneder.

3. Udvalget vedtager selv sin forretningsorden.

Artikel 10

Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den ...(9). Medlemsstaterne underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale lovbestemmelser, de vedtager på det område, direktivet omfatter.

Artikel 11

Ikrafttræden

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 12

Adressater

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 120 E af 24.4.2001, s. 148 og EFT C 332 E af 27.11.2001, s. 320.

(2) EFT C 311 af 7.11.2001, s. 8.

(3) Europa-Parlamentets udtalelse af 14. juni 2001 (EFT C 53 E af 28.2.2002, s. 324), Rådets fælles holdning af 18. juni 2002 og Europa-Parlamentets afgørelse af ... (endnu ikke offentliggjort i EFT).

(4) EFT L 319 af 12.12.1994, s. 14.

(5) EFT L 184 af 17.7.1999, s. 23.

(6) EFT L 240 af 24.8.1992, s. 8. Ændret ved tiltrædelsesakten af 1994.

(7) EFT L 145 af 31.5.2001, s. 43.

(8) EFT L 373 af 31.12.1991, s. 4. Senest ændret ved Kommissionens forordning (EF) nr. 2871/2000 (EFT L 333 af 29.12.2000, s. 47).

(9) To år efter direktivets ikrafttræden.

BILAG I

LISTE OVER DE HÆNDELSER I FORBINDELSE MED FLYVEAKTIVITETER SAMT VEDLIGEHOLDELSE, REPARATION OG FREMSTILLING AF FLY, DER SKAL INDBERETTES

Note 1:

Selv om dette bilag angiver de fleste af de hændelser, der bør indberettes, kan det ikke omfatte alt. Enhver anden hændelse, som de berørte anser for at opfylde kriterierne, bør også indberettes.

Note 2:

Dette bilag omfatter ikke havarier som defineret i artikel 3 i direktiv 94/56/EF. Ud over at skulle opfylde andre krav vedrørende indberetning bør havari også registreres i den database, der er omhandlet i artikel 5, stk. 2.

Note 3:

Dette bilag indeholder eksempler på indberetningskrav i forbindelse med flyveoperationer samt vedligeholdelse, reparation og fremstilling af fly.

Note 4:

De hændelser, der skal indberettes, er hændelser, hvor flyvesikkerheden har været eller kunne have været i fare, eller som kunne have ført til en farlig situation. Hvis en hændelse efter indberetterens mening ikke har været til fare for flyvesikkerheden, men ville medføre fare, hvis den blev gentaget under andre, men sandsynlige omstændigheder, bør der ske indberetning. Hvad der vurderes til at skulle indberettes i forbindelse med en type produkt, del eller apparatur, vurderes ikke nødvendigvis på samme måde i forbindelse med en anden type, og forekomsten eller den manglende forekomst af en enkeltstående faktor, hvad enten den er menneskelig eller teknisk, kan ændre en hændelse til en alvorlig hændelse eller et havari.

Note 5:

Bestemte driftsgodkendelser, f.eks. RVSM, ETOPS, RNAV, eller et konstruktions- eller vedligeholdelsesprogram kan omfatte bestemte indberetningskrav i forbindelse med svigt eller fejlfunktioner.

A. FLYVEAKTIVITETER

i) Flystyring

a) Undvigemanøvrer:

- En undvigemanøvre, der bør foretages for at undgå risiko for sammenstød med et andet fly, en terrænhindring eller en anden genstand eller en farlig situation

- En undvigemanøvre, som er nødvendig for at undgå sammenstød med et andet fly, en terrænhindring eller en anden genstand

- En undvigemanøvre, der foretages for at undgå andre farlige situationer.

b) Start- eller landingshændelser, herunder forebyggende landing eller nødlanding. Hændelser som for lav indflyvning og kørsel ud over landingsbanens slutpunkt eller sider. Start, nægtet start, landing eller landingsforsøg på en lukket, optaget eller forkert bane. Indtrængen på start- og landingsbanen

c) Manglende evne til at opnå den forventede ydeevne under start eller indledende stigning

d) Kritisk lav brændstofbeholdning eller manglende evne til brændstofoverførsel eller udnyttelse af den samlede brændstofbeholdning

e) Kontroltab (herunder delvis eller midlertidigt kontroltab), uanset årsagen

f) Hændelser i nærheden af eller over V1, som skyldes eller fremkalder en farlig eller potentielt farlig situation (f.eks. nægtet start, halestød, tab af maskinkraft osv.)

g) Go-around (afbrudt landing), som medfører en farlig eller potentielt farlig situation

h) Utilsigtet, men betydelig afvigelse fra flyvehastigheden eller den planlagte kurs eller højde (mere end 300 ft), uanset årsagen

i) Nedstigning under beslutningshøjde eller minimal nedstigningshøjde uden den nødvendige visuelle reference

j) Mistet orientering i forhold til den faktiske position eller til et andet fly

k) Kommunikationssvigt mellem besætningsmedlemmer indbyrdes (CRM) eller mellem besætning og andre parter (kabinepersonale, ATC, teknikpersonale)

l) Overvægtslanding - en landing, som anses for at kræve en "overvægtslandingskontrol"

m) Overskridelse af grænserne for brændstofligevægt

n) Ukorrekt indstilling af en SSR-kode eller en højdemåler

o) Ukorrekt programmering af eller fejlagtige angivelser i navigations- eller præstationsberegningsudstyr eller brug af ukorrekte data

p) Ukorrekt modtagelse eller fortolkning af radiotelefonimeddelelser

q) Fejl eller svigt i brændstofsystemet, som har indflydelse på brændstofforsyningen og/eller brændstoffordelingen

r) Flyet forlader utilsigtet det overfladebelagte område

s) Sammenstød med et andet fly, et køretøj eller en genstand på jorden

t) Utilsigtet og/eller ukorrekt betjening af instrumenter

u) Manglende mulighed for at opnå den flykonfiguration, som en bestemt del af flyvningen kræver (f.eks. landingsstel og hjullemme, flaps, stabilisatorer, slats osv.)

v) En risiko eller potentiel risiko, som opstår på grund af en bevidst simulering af faresituationer i forbindelse med øvelser, systemcheck- eller uddannelsessituationer

w) Unormal vibration

x) Udløsning af enhver form for primært advarselssystem i forbindelse med manøvrering af flyet, f.eks. konfigurationsadvarsel, stall-advarsel (stick shake), advarsel om for høj hastighed osv., medmindre

1. besætningen med sikkerhed fastslår, at advarslen er falsk. Det forudsætter dog, at besætningens reaktion på den falske advarsel ikke medfører vanskeligheder eller risiko

2. det sker i forbindelse med uddannelse eller kontrol

y) GPWS/TAWS-advarsel, når:

1. flyet kommer tættere på jorden end planlagt eller forventet, eller

2. advarslen forekommer under IMC eller om natten, og det fastslås, at den er udløst af for høj nedstigningshastighed (Mode 1), eller

3. advarslen skyldes, at landingsstel eller landingsflap ikke udløses på det rigtige tidspunkt under indflyvningen (Mode 4), eller

4. der opstår eller kan være opstået vanskeligheder eller risiko på grund af besætningens reaktion på "advarslen", f.eks. formindsket afstand til anden trafik. Det kan dreje sig om advarsler af enhver kategori, dvs. ægte, problem eller falsk

z) GPWS/TAWS-advarsel, hvis der opstår eller kan opstå vanskeligheder eller risiko på grund af besætningens reaktion på "alarmen"

aa) ACAS RA

bb) Hændelser, der skyldes luftstrømmen fra jetmotorer eller propeller og medfører betydelig skade eller alvorlig tilskadekomst

ii) Katastrofetilfælde

a) Brand, eksplosion, røg eller giftige eller farlige dampe, selv om ilden er blevet slukket

b) Besætningens eller kabinepersonalets anvendelse af en ureglementeret procedure i en nødsituation, når

1. proceduren findes, men ikke anvendes

2. der ikke findes nogen procedure

3. proceduren findes, men er ufuldstændig eller uegnet

4. proceduren er ukorrekt

5. den forkerte procedure anvendes

c) Mangler ved procedurer, der skal benyttes i nødsituationer, også når de benyttes i forbindelse med vedligeholdelse, uddannelse eller kontrol

d) En begivenhed, der fører til en katastrofeevakuering

e) Tryktab

f) Anvendelse af beredskabsudstyr eller foreskrevne beredskabsforanstaltninger for at klare en bestemt situation

g) En begivenhed, der fører til en katastrofeerklæring ("Mayday" eller "Pan")

h) Mangelfuldt fungerende nødsystemer eller nødudstyr, herunder udgange og belysning, også når det benyttes i forbindelse med vedligeholdelse, uddannelse eller kontrol

i) Nødstilfælde, som kræver, at et besætningsmedlem bruger ilt

iii) Indisposition blandt besætningsmedlemmerne

a) Indisposition blandt besætningsmedlemmerne, også hvis det sker før afgangen, hvis det vurderes, at det kan føre til indisposition efter starten

b) Indisposition blandt kabinepersonalet, som gør dem ude af stand til at udføre vigtige opgaver i katastrofetilfælde

iv) Tilskadekomst

Hændelser, der kan medføre, at passagerer eller besætningsmedlemmer kommer alvorligt til skade, men ikke vurderes til at skulle indberettes som ulykkestilfælde

v) Vejrforhold

a) Lynnedslag, som påfører flyet skade på, tab af eller svigt i vigtige funktioner

b) Haglbyger, som påfører flyet skade på, tab af eller svigt i vigtige funktioner

c) Voldsomme luftstrømninger, der medfører ombordværendes tilskadekomst eller anses for at kræve "turbulenskontrol" af flyet

d) Pludselige vindretningsskift

e) Pludselig tilisning, som medfører manøvreringsvanskeligheder eller påfører flyet skade på, tab af eller svigt i vigtige funktioner

vi) Sikkerhed

a) Ulovlige anslag mod flyet, herunder bombetrusler eller kapring

b) Vanskeligheder med at berolige berusede, voldsomme eller uregerlige passagerer

c) Opdagelse af en blind passager

vii) Andre hændelser

a) Gentagen forekomst af en særlige type hændelser, der ikke som enkelttilfælde vil blive vurderet som "indberetningspligtige", men på grund af deres hyppighed indebærer en potentiel fare

b) Sammenstød med fugle, som påfører flyet skade på, tab af eller svigt i vigtige funktioner

c) Randhvirvler

d) Andre hændelser, som vurderes til at bringe eller kunne bringe flyet eller de ombordværende i fare under flyvningen eller på jorden

B. FLYTEKNIK

i) Konstruktion

Det er ikke nødvendigt at indberette alle konstruktionsfejl. Det kræver en teknisk vurdering at afgøre, om en fejl er alvorlig nok til at blive indberettet. Følgende eksempler kan imidlertid tages i betragtning:

a) Skade på et vigtigt konstruktionselement, der ikke er blevet kvalificeret som skadetolerant (et element med begrænset levetid). De vigtige konstruktionselementer er dem, der medvirker afgørende til, at belastninger i forbindelse med flyvning, landing og trykforhold kan tåles, og som, hvis der er fejl ved dem, kan bevirke, at flyet er behæftet med katastrofale fejl

b) Fejl eller skader, som overskrider de skader, der kan tillades på et vigtigt konstruktionselement, der er blevet kvalificeret som skadetolerant

c) Skader eller fejl, som overskrider de tilladte tolerancer for et konstruktionselement og kan formindske konstruktionens stivhed i en sådan grad, at de fastsatte marginer for vibration, afvigelse eller reversering ikke længere overholdes

d) Skade på eller fejl ved et konstruktionselement, som kan føre til frigørelse af materiale, der kan skade de ombordværende

e) Skade på eller fejl ved et konstruktionselement, der kan bevirke, at systemerne ikke fungerer korrekt. Se punkt ii)

f) Tab af flydele under flyvningen

ii) Systemer

Følgende fælles kriterier foreslås for alle systemer:

a) Tab, alvorlige svigt eller fejl i systemer, delsystemer eller apparatur, så normal betjening, træning osv. ikke kan udføres tilfredsstillende

b) Besætningens manglende kontrol over systemet, f.eks.

- uprovokerede aktioner

- ukorrekt eller ufuldstændig reaktion, herunder bevægelseshæmning eller stivhed

- ustyrlig reaktion

- mekanisk afbrydelse eller svigt

c) Fejl eller svigt i systemets specialfunktion(er) (et system kan omfatte flere funktioner)

d) Forstyrrelser i systemerne eller mellem dem

e) Fejl eller svigt i systemets beskyttelsesanordning eller nødsystem

f) Redundanstab i systemet

g) Enhver hændelse, som skyldes, at et system reagerer uforudset

h) For flytyper med et enkelt hovedsystem, delsystem eller apparatursæt tab,

- alvorligt svigt eller fejl i hovedsystem, delsystem eller apparatursæt

i) For flytyper med flere uafhængige hovedsystemer, delsystemer eller apparatursæt tab,

- alvorlige svigt eller fejl i mere end et hovedsystem, delsystem eller apparatursæt

j) Udløsning af et primært advarselssystem i forbindelse med flysystemer eller flyapparatur, medmindre besætningen med sikkerhed fastslår, at advarslen er falsk, og besætningens reaktion på advarslen ikke medfører vanskeligheder eller risiko

k) Udsivning af hydrauliske væsker, brændstof, olie eller andre væsker, der giver anledning til brandfare eller til risiko for farlig forurening af flykonstruktionen eller flyets systemer eller apparatur eller medfører risiko for de ombordværende

l) Svigt eller fejl i målesystemer, som medfører risiko for, at besætningen får misvisende angivelser

m) Fejl, svigt eller mangler, som viser sig i en kritisk fase under flyvningen og er relevante for systemets anvendelse

n) Forekomst af betydelig præstationsforringelse i forhold til den godkendte præstation med det resultat, at der opstår en farlig situation (når der tages hensyn til præstationsberegningsmetodens nøjagtighed), herunder bremsevirkning, brændstofforbrug osv.

o) Manglende symmetri mellem flyets styreanordninger, f.eks. flaps, slats, spoilers osv.

I tillægget til dette bilag findes en liste med eksempler på hændelser, som er indberetningspligtige, når disse fælles kriterier anvendes på specifikke systemer.

iii) Fremdrivning (herunder motorer, propeller og rotorsystemer) og hjælpegeneratorer (APU)

a) Brand, motorstop eller motorsvigt i en af motorerne

b) For høj hastighed eller manglende mulighed for at kontrollere en højhastighedsroterende komponents hastighed (det kan f.eks. dreje sig om: APU, trykluftsstartmotor, luftkonditioneringssystem, luftturbinemotor, propel eller rotor)

c) Fejl eller svigt i motor- eller generatordele, der fører til en eller flere af følgende situationer:

1. manglende kontrol med komponenter/restprodukter

2. ukontrolleret indvendig eller udvendig brand eller udslip af varm gas

3. en anden trykretning end den, piloten har ønsket

4. et trykreverseringssystem, der ikke fungerer eller fungerer utilsigtet

5. manglende mulighed for at kontrollere kraft, tryk eller RPM

6. svigt i motorophæng

7. helt eller delvis tab af større generatordele

8. tætte synlige dampe eller koncentrationer af giftige stoffer i tilstrækkelig mængde til at medføre indisposition blandt besætningsmedlemmer eller passagerer

9. manglende mulighed for ved hjælp af normale procedurer at slukke en motor

10. manglende mulighed for at genstarte en funktionsdygtig motor

d) Uprovokeret tab af trykkraft, ændring eller vibration, der klassificeres som tab af tryk- eller kraftkontrol (LOTC):

1. når det drejer sig om et enmotors fly, eller

2. når det betragtes som for voldsomt til det pågældende fly, eller

3. når det kan påvirke mere end en motor i et flermotorers fly, især et tomotorers fly, eller

4. når det drejer sig om et flermotorers fly og den samme eller en lignende motortype benyttes i et fly, hvor hændelsen ville blive betragtet som farlig eller kritisk

e) Fejl i en levetidskontrolleret del, der kræver udskiftning af den, før dens levetid er udløbet

f) Fejl af fælles oprindelse, som kan medføre en så hyppig forekomst af motorstop under flyvningen, at der er fare for, at mere end en motor får motorstop under den samme flyvning

g) En motorbegrænser eller kontrolanordning, der ikke fungerer, når den skal, eller fungerer utilsigtet

h) Overskridelse af motorparametrene

i) FOD med deraf følgende skader

Propeller og transmission

j) Fejl eller svigt i propel- eller generatordele, der fører til en eller flere af følgende situationer:

1. for høj propelhastighed

2. for stor luftmodstand

3. den modsatte trykretning i forhold til den, piloten har ønsket

4. løsrivelse af propellen eller en større del af propellen

5. fejl, som fører til for stor ubalance

6. utilsigtet bevægelse af propelbladene under den fastsatte mindste stigningsposition under flyvning

7. manglende evne til at kantstille propellen

8. manglende evne til at ændre propellens stigning

9. en uprovokeret ændring af stigningen

10. et ukontrollabelt drejningsmoment eller ukontrollable hastighedssvingninger

11. frigørelse af lavenergidele

Rotorer og transmission

k) Skader eller fejl i rotorens hovedgear-/udvekslingssystem, som kan føre til løsgørelse af rotorenheden under flyvningen og/eller svigtende rotorkontrol

l) Skader på halerotor, transmission og tilsvarende systemer

APU

m) Slukning eller svigt, når APU skal være til rådighed ifølge driftskravene, f.eks. ETOPS, MEL

n) Manglende mulighed for at slukke APU

o) For høj hastighed

p) Manglende mulighed for at igangsætte APU, når det er nødvendigt af driftsmæssige årsager

iv) Menneskelige faktorer

Enhver hændelse, hvor en egenskab eller mangelfuld egenskab ved flykonstruktionen kan medføre en fejlagtig betjening, som kan medvirke til at skabe en farlig eller katastrofal situation

v) Andre hændelser

a) Enhver hændelse, hvor en egenskab eller mangelfuld egenskab ved flykonstruktionen kan medføre en fejlagtig betjening, som kan medvirke til at skabe en farlig eller katastrofal situation

b) En hændelse, der ikke normalt vurderes som indberetningspligtig (f.eks. kabinens indretning og udstyr, vandsystemer), når omstændighederne medfører risiko for flyet eller de ombordværende

c) Brand, eksplosion, røg eller giftige eller farlige dampe

d) Andre begivenheder, der kan bringe flyet i fare eller påvirke de ombordværendes eller flyets sikkerhed eller berøre mennesker eller ejendom i nærheden af flyet eller på jorden

e) Fejl eller svigt i højttalersystemet, som bevirker, at det er ubrugeligt eller ikke kan høres

f) Manglende kontrol fra pilotsædet under flyvningen

C. FLYVEDLIGEHOLDELSE OG FLYREPARATION

i) Ukorrekt samling af flydele eller flykomponenter, som konstateres under en inspektion eller afprøvningsprocedure, der egentlig havde et andet formål

ii) Udslip af varm aftapningsluft, som medfører strukturskader

iii) Fejl i en levetidskontrolleret del, som medfører udskiftning af den, før dens levetid er afsluttet

iv) Beskadigelse eller overlast (f.eks. brud, revner, korrosion, laminerings- og klæbningssvigt osv.), uanset årsagen (f.eks. vibration, manglende stivhed eller struktursvigt), i forbindelse med:

a) primærstruktur eller vigtige strukturelementer (som defineret i producentens Repair Manual), når denne beskadigelse eller overlast overskrider de tilladelige grænser i Repair Manual og kræver reparation eller hel eller delvis udskiftning af det pågældende element

b) sekundær struktur, så flyet bringes i fare eller kan blive det

c) motor, propel eller et rotorflys rotorsystem

v) Fejl, svigt eller skader i systemer eller udstyr eller beskadigelser eller overlast konstateret ved kontrol af overensstemmelse med et luftdygtighedsdirektiv eller en anden obligatorisk instruks udstedt af en luftfartsmyndighed, når

a) de påvises for første gang af den indberettende organisation, der foretager overensstemmelseskontrollen

b) instruksens tilladelige grænser er overskredet ved senere overensstemmelseskontrol, og/eller der ikke findes fastsatte reparations- eller korrektionsprocedurer

vi) Mangelfuldt fungerende nødsystemer eller nødudstyr, herunder udgange og belysning, også når det benyttes i forbindelse med vedligeholdelse eller kontrol

vii) Manglende eller mangelfuld overholdelse af de fastsatte vedligeholdelsesprocedurer

viii) Produkter, dele, apparaturer og materialer af ukendt eller suspekt oprindelse

ix) Misvisende, ukorrekte eller utilstrækkelige vedligeholdelsesdata eller -procedurer, der kan føre til fejl i vedligeholdelsen

x) Fejl, svigt eller mangler i udstyr, der bruges til afprøvning eller kontrol af flysystemer og flyapparatur, når de fastlagte rutineinspektioner og kontrolprocedurer ikke klart har påvist problemet og dette medfører en farlig situation

D. LUFTFARTSTJENESTER, LUFTFARTSFACILITETER OG GROUND SERVICES

i) Luftfartstjenester

Se bilag II - Liste over indberetningspligtige hændelser i forbindelse med luftfartstjenester

ii) Lufthavne og lufthavnsfaciliteter

a) Betydeligt spild under brændstofpåfyldning

b) Påfyldning af ukorrekte brændstofmængder, som kan få afgørende indflydelse på maskinens flyvetid, præstation, balance eller strukturstyrke

iii) Passagerbetjening, bagage og fragt

a) Alvorlig forurening af flystruktur eller flysystemer og flyapparatur ved transport af bagage eller fragt

b) Ukorrekt fordeling af passagerer, bagage eller fragt, med fare for påvirkning af flyvemaskinens vægt og/eller balance

c) Ukorrekt anbringelse af bagage eller fragt (herunder håndbagage), så der kan opstå risiko for flyvemaskinen, dens besætning eller de ombordværende eller evakuering i en nødsituation hindres

d) Uhensigtsmæssig anbringelse af fragtcontainere eller andre omfangsrige stykker gods

e) Transport eller påtænkt transport af farligt gods i modstrid med gældende regler, herunder ukorrekt mærkning og emballering af farligt gods

iv) Ground handling og eftersyn af fly

a) Fejl, svigt eller mangler i udstyr, der bruges til afprøvning eller kontrol af flysystemer og flyapparatur, når de fastlagte rutineinspektioner og kontrolprocedurer ikke klart har påvist problemet og dette medfører en farlig situation

b) Manglende eller mangelfuld overholdelse af de fastlagte eftersynsprocedurer

c) Påfyldning af en forurenet eller ukorrekt type brændstof eller anden nødvendig væske (herunder ilt og drikkevand).

Tillæg til bilag I

Følgende punkter indeholder eksempler på hændelser, som er indberetningspligtige, når de fælles kriterier anvendes på de specifikke systemer, der beskrives i punkt B ii) i bilag I.

1. Luftkonditionering/ventilation

a) fuldstændigt svigt i det elektroniske kølesystem

b) tryktab

2. Autopilotsystem

a) manglende evne i autopilotsystemet til at gennemføre den planlagte manøvre, når det er slået til

b) store vanskeligheder for besætningen med at bevare herredømmet over flyet, når autopilotsystemet er slået til

c) svigt i autopilotsystemets frakoblingsanordning

d) uprovokeret ændring af autopilotsystemets operationsform

3. Kommunikation

a) fejl eller svigt i højttalersystemet, som bevirker, at det er ubrugeligt eller ikke kan høres

b) fuldstændigt kommunikationstab under flyvningen

4. El-forsyningssystem

a) tab af et enkelt el-distributionssystem (AC eller DC)

b) fuldstændigt tab af el-forsyning eller tab af mere end et el-produktionssystem

c) svigt i hjælpe- (nød-) forsyningssystemet

5. Cockpit/Kabine/Fragt

a) manglende kontrol fra pilotsædet under flyvningen

b) svigt i beredskabssystemer eller beredskabsudstyr, herunder evakueringssignaleringssystem, udgange, nødbelysning osv.

c) manglende fastholdelsesevne hos lastesystemet

6. Brandsikringssystem

a) brandalarm, undtagen når det straks konstateres, at den er falsk

b) upåviste fejl eller svigt i brandsikrings-/røgdetektionssystemet, som kan føre til manglende eller formindsket branddetektion/-sikring

c) manglende alarm i konkrete situationer med brand eller røg

7. Styresystem

a) manglende symmetri mellem flaps, slats, spoilere osv.

b) begrænset bevægelighed, stivhed eller svag eller forsinket reaktion ved anvendelse af det primære styresystem eller de dertil knyttede trimme- og fastlåsningssystemer

c) ukontrollable styreflader

d) styrefladevibrationer, som konstateres af besætningen

e) mekaniske fejl i eller frakobling af styreanordninger

f) betydelig påvirkning af flyets normale styring eller forringelse af flyveegenskaberne

8. Brændstofsystem

a) brændstofbeholdningen tyder på fejl i systemet, så brændstofmængden om bord angives fejlagtigt eller mangelfuldt

b) udsivning af brændstof, så der opstår tab, brandfare og alvorlig forurening

c) svigt eller fejl i brændstofudtømningssystemet, så der opstår utilsigtet tab af betydelige brændstofmængder, brandfare, farlig forurening af flyudstyr eller manglende evne til at udtømme brændstof

d) fejl eller svigt i brændstofsystemet, som har betydelig indflydelse på brændstofforsyningen og/eller brændstoffordelingen

e) manglende evne til at overføre eller udnytte den samlede brændstofbeholdning

9. Det hydrauliske system

a) tab af et hydraulisk system (kun ETOPS)

b) fejl, som bevirker, at isoleringssystemet ikke fungerer

c) tab af mere end et hydraulisk kredsløb

d) svigt i det hydrauliske hjælpesystem

e) utilsigtet Ram Air Turbine ekstension

10. Isdetektions-/afisningssystem

a) uopdaget svigt eller formindsket præstationsevne i antiis-/afisningssystemet

b) tab af mere end et sondeopvarmningssystem

c) manglende evne til at opnå symmetrisk vingeafisning

d) unormal tilisning med betydelig påvirkning af præstation eller manøvredygtighed til følge

e) betydelig påvirkning af besætningens synsfelt

11. Indikator-/advarsels-/og registreringssystemer

a) fejl eller svigt i indikatorsystemer, hvis faren for stærkt misvisende angivelser kan medføre, at besætningen foretager uheldige indgreb i et vigtigt system

b) tab af et systems røde advarselsfunktion

c) i glascockpits: tab af eller svigt i mere end en skærmenhed eller computer, der indgår i visnings-/advarselsfunktionen

12. Landingsstel/bremser/dæk

a) ild i bremserne

b) betydeligt tab af bremsevirkning

c) usymmetrisk afbremsning, som fører til betydelig baneafvigelse

d) svigt i landingsstellets fritfaldsudfældningssystem (også under planlagte afprøvninger)

e) uønsket udfældning/optrækning af landingsstel eller åbning/lukning af hjullemme

f) eksplosion af flere dæk

13. Navigationssystemer (herunder præcisionsindflyvningssystemer) og luftdatasystemer

a) totalt tab af eller fejl i multipelt navigationsudstyr

b) totalt svigt eller fejl i multipelt luftdataudstyr

c) stærkt fejlagtig visning

d) betydelige navigationsfejl, der skyldes ukorrekte data eller en kodningsfejl i databasen

e) uventede afvigelser i lateral eller vertikal bane, der ikke er forårsaget af input fra piloten

f) problemer med navigationsfaciliteterne på jorden, der fører til betydelige navigationsfejl, som ikke er forbundet med overgangen fra inertiel navigationsform til radionavigationsform

14. Ilt i trykregulerede fly

a) tab af iltforsyning i cockpittet

b) tab af iltforsyning til et betydeligt antal passagerer (over 10 %), også når det konstateres i forbindelse med vedligeholdelse, uddannelse eller kontrol

15. Luftaftapningssystem

a) udsivning af varm aftapningsluft, som medfører brandalarm eller strukturskade

b) tab af samtlige luftaftapningssystemer

c) svigt i luftudsivningsdetektionssystemet.

BILAG II

LISTE OVER INDBERETNINGSPLIGTIGE HÆNDELSER I FORBINDELSE MED LUFTFARTSTJENESTER

Note 1:

Selv om dette bilag angiver de fleste af de hændelser, der bør indberettes, kan det ikke omfatte alt. Enhver anden hændelse, som de berørte anser for at opfylde kriterierne, bør også indberettes.

Note 2:

Dette bilag omfatter ikke havarier og alvorlige hændelser. Ud over at skulle opfylde andre krav vedrørende indberetning bør havarier også registreres i de databaser, der er omhandlet i artikel 5, stk. 2.

Note 3:

Dette bilag omfatter hændelser i forbindelse med luftfartstjenester, der udgør en faktisk eller potentiel trussel mod flyvesikkerheden, eller som kan bringe ydelsen af sikre luftfartstjenester i fare.

Note 4:

Indholdet af dette bilag udelukker ikke indberetning af hændelser, situationer eller omstændigheder, der kunne bringe flyvesikkerheden i fare, hvis de blev gentaget under andre, men sandsynlige omstændigheder, eller hvis de fik lov til at fortsætte uændret.

i) Tæt-på-sammenstød (omfatter specifikke situationer, hvor et fly og et andet fly/jorden/et køretøj/en person/en genstand opfattes som værende for tæt på hinanden):

a) Overskridelse af minimumsafstanden

b) Utilstrækkelig afstand

c) Næsten kontrolleret flyvning imod terræn (næsten CFIT)

d) Indtrængere på start- og landingsbane, hvor undvigemanøvre er nødvendig

ii) Potentielt sammenstød eller tæt-på-sammenstød (omfatter specifikke situationer, der udgør et potentielt havari eller tæt-på-sammenstød, hvis et andet fly er i nærheden):

a) Indtrængen på start- og landingsbane, hvor undvigemanøvre ikke er nødvendig

b) Flyets afvigelse fra start- og landingsbane

c) Flyets afvigelse fra ATC-godkendelse

d) Flyets afvigelse fra gældende ATM-regler

1. Flyets afvigelse fra gældende offentliggjorte ATM-procedurer

2. Uautoriseret indtrængen i luftrummet

3. Afvigelse fra forskrifter for medtagelse og anvendelse af ATM-relateret flyudstyr som fastlagt herfor i gældende bestemmelser.

iii) ATM-specifikke hændelser (omfatter de situationer, hvor evnen til at yde sikre ATM-tjenester er berørt, herunder situationer, hvor det er tilfældigt, at flyvesikkerheden ikke er i fare). Følgende hændelser er omfattet heraf:

a) Manglende evne til at yde lufttrafikstyringstjenester

1. Manglende evne til at yde lufttrafiktjenester

2. Manglende evne til at yde luftrumsstyringstjenester

3. Manglende evne til at yde lufttrafikreguleringstjenester

b) Kommunikationssvigt

c) Svigt i overvågningsfunktionen

d) Svigt i databehandling og -distribution

e) Navigationssvigt

f) ATM-systemsikkerhed.

Tillæg til bilag II

Følgende punkter indeholder eksempler på ATM-hændelser, som er indberetningspligtige, når de fælles kriterier i punkt iii) i bilag II anvendes på flyveaktiviteter.

1. Stærkt ukorrekte, utilstrækkelige eller misvisende oplysninger fra kilder på jorden, f.eks. ATC, ATIS, vejrtjenesten, navigationsdatabaser, kort, diagrammer, manualer osv.

2. Opgivelse af lavere sikkerhedshøjde end foreskrevet

3. Opgivelse af ukorrekte referencedata om trykforhold (højdemålerindstilling)

4. Ukorrekt transmission, modtagelse eller fortolkning af vigtige meldinger, når det medfører en farlig situation

5. Overskridelse af minimumsafstanden

6. Uautoriseret indtrængen i luftrummet

7. Ulovlig radiokommunikation

8. Svigt i luftfartstjenesternes jord- eller satellitfaciliteter

9. Alvorlige ATC/ATM-fejl eller større skader i lufthavnens infrastruktur

10. Lufthavnens manøvreringsområder blokeret af fly, køretøjer, dyr eller andre genstande, så der opstår en farlig eller potentielt farlig situation

11. Fejlagtig eller unøjagtig markering af hindringer eller risici på lufthavnens manøvreringsområde, så der opstår en farlig situation

12. Svigt, alvorlige fejl eller mangler i lufthavnsbelysningen.

RÅDETS BEGRUNDELSE

I. INDLEDNING

Kommissionen fremlagde den 19. december 2000 et forslag til Europa-Parlamentets og Rådets direktiv om indberetning af hændelser inden for civil luftfart. På baggrund af resultaterne af Europa-Parlamentets førstebehandling den 14. juni 2001 fremlagde Kommissionen et ændret forslag(1).

Det Økonomiske og Sociale Udvalg afgav udtalelse den 12. september 2001(2) og Regionsudvalget blev hørt, men afholdt sig fra at afgive udtalelse(3).

Som led i den fælles beslutningsprocedure (artikel 251 i EF-traktaten) vedtog Rådet under hensyn til Europa-Parlamentets førstebehandling den 17. juni 2002 sin fælles holdning vedrørende ovennævnte direktivudkast.

Formålet med direktivforslaget er at forbedre luftfartssikkerheden gennem indsamling af indberetninger af hændelser eller potentielt farlige hændelser. Det understreges, at indberetningen af hændelser udelukkende har til formål at forebygge fremtidige ulykker, ikke at placere skyld eller ansvar.

De således indsamlede oplysninger vil blive oplagret i databaser, så det bliver lettere for medlemsstaterne at udveksle dem indbyrdes; medlemsstaterne sikrer, at de oplysninger, de modtager, får en passende fortrolighedsgrad. For at oplysningerne derefter kan videregives til personer, der kan analysere dem og drage de nødvendige konklusioner, vedtager Kommissionen passende foranstaltninger, men begrænser dog videreformidlingen af oplysningerne til det, som er strengt nødvendigt for brugerne.

II. GENNEMGANG AF DEN FÆLLES HOLDNING

Rådet bifalder forslagets formål, der er at skabe en harmoniseret ramme for indsamling af indberetninger af hændelser inden for civil luftfart; et sådant initiativ er fuldt ud berettiget af hensyn til sikkerheden i luftfartssektoren. Oprettelsen af en base med data, der er indsamlet på det bredest mulige grundlag, og som indeholder flest mulige oplysninger om enhver hændelse, der ville have kunnet forårsage en ulykke, er en foranstaltning, der vil kunne få en betydelige præventiv virkning. Dog må enhver ordning - og dette er et hensyn, man har haft for øje under hele sagens behandling i Rådet - sikre en passende balance mellem de berettigede krav til at råde over flest mulige oplysninger og behovet for at sikre en passende fortrolighedsgrad, der er acceptable for de berørte parter. Hvis der ikke findes tilstrækkelige garantier med hensyn hertil, er der fare for, at indberetningsordningens effektivitet og således dens operationelle nytte, også hvad angår videreformidlingen af oplysningerne, forringes. Man må nemlig undgå en situation, hvor en medlemsstat beslutter ikke at meddele oplysninger, som den anser for fortrolige, til en anden medlemsstat, hvor oplysningerne ville blive offentliggjort. Af samme grund er det endvidere absolut nødvendigt, at indberetningsordningen ikke er til skade for ansatte, der indberetter episoder, som de måtte have fået kendskab til.

For at gøre den påtænkte dataudvekslingsordning operationel må der indføres fælles bestemmelser for videreformidling af oplysningerne til fagfolk til brug med henblik på at forbedre luftfartssikkerheden, og i den forbindelse mener Rådet, at Kommissionen bør bemyndiges til at vedtage foranstaltninger med henblik herpå. I et forsøg på at opnå balance mellem videreformidlingen af oplysningerne i præventivt øjemed og fortrolighedskravet har Rådet fundet, at det ikke er hensigtsmæssigt at medtage den artikel 9, Kommissionen har foreslået ("fortrolig indberetning"), i direktivet. Forslagets betragtning 13 samt artikel 3 heri er derfor også udgået.

Rådet har i sin fælles holdning helt eller med hensyn til substansen kunnet overtaget de fleste af de ændringer, Europa-Parlamentet foreslog under førstebehandlingen. Der skal gøres opmærksom på følgende ændringer, som Rådet har foretaget:

- for at understrege betydningen af at sikre overensstemmelse med ICAO's krav om tekniske indberetninger nævnes denne organisation (betragtning 15).

- i artikel 8 om beskyttelse af oplysninger har Rådet i samråd med Europa-Parlamentet ladet stk. 3 udgå for i højere grad at tage hensyn til medlemsstaternes nationale lovgivning; Rådet har endvidere besluttet at lade stk. 4 udgå og har i denne artikel også foretaget andre lignende ændringer.

- for at sikre, at en ordning, der kan forbedre sikkerheden, indføres hurtigst muligt, har Rådet accepteret den frist på 2 år, Parlamentet foreslår til medlemsstaternes gennemførelse af de nødvendige love.

Endelig er de såkaldte "Gibraltar-klausuler" blevet indsat som stk. 3 og 4 i artikel 3 i overensstemmelse med den enighed, der er blevet opnået herom. En fælles erklæring fra Rådet og Kommissionen om, at suspensionen af anvendelsen af direktivet på Gibraltars lufthavn ikke berører anvendelsen af EF-traktaten på Gibraltar, optages i Rådets mødeprotokol.

(1) EFT C 332 E af 27.11.2001, s. 320.

(2) EFT C 311 af 7.11.2001, s. 8.

(3) Skrivelse D/400051 af 19.6.2001 om beslutning om ikke at udarbejde udtalelse.